

 **REPUBLIKA HRVATSKA**

**VA RAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 021-05/21-01/38**

**URBROJ: 2186/03-02-21-1**

**Cestica, ­28.09.2021.**

Na temelju članka 21., 26., 33. st. 1., članka 44. i članka 48. Zakona o komunalnom gospodarstvu („Narodne novine“ br. 68/18, 110/18 i 32/20) i članka 28. Statuta Općine Cestica („Službeni vjesnik Varaždinske županije br. 13/21), Općinsko vijeće Općine Cestica na sjednici održanoj 28.09.2021. godine donosi

**ODLUKU O KOMUNALNIM DJELATNOSTIMA**

**NA PODRUČJU OPĆINE CESTICA**

**OPĆE ODREDBE**

Članak 1.

Odlukom o komunalnim djelatnostima na području Općine Cestica (u daljnjem tekstu: Odluka) pobliže se određuju komunalne djelatnosti te način obavljanja tih djelatnosti na području Općine Cestica.

Članak 2.

**Komunalne djelatnosti** kojima se osigurava održavanje komunalne infrastrukture su:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja i krematorija unutar groblja

7. održavanje čistoće javnih površina

8. održavanje javne rasvjete.

***Pod održavanjem nerazvrstanih cesta*** podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

***Pod održavanjem javnih površina*** na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost.

***Pod održavanjem građevina javne odvodnje oborinskih voda*** podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

***Pod održavanjem javnih zelenih površina*** podrazumijeva se košnja, obrezivanje i sakupljanje biološkog otpada s javnih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

***Pod održavanjem građevina i uređaja javne namjene*** podrazumijeva se održavanje, popravci i čišćenje tih građevina, uređaja i predmeta.

***Pod održavanjem groblja i krematorija unutar groblja*** podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

***Pod održavanjem čistoće javnih površina*** podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

***Pod održavanjem javne rasvjete*** podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Članak 3.

**Uslužne djelatnosti** u smislu ove Odluke su:

1. usluge ukopa i kremiranje pokojnika u krematoriju unutar groblja

2. obavljanje dimnjačarskih poslova.

***Pod uslugama ukopa i kremiranja pokojnika unutar groblja*** podrazumijevaju se ispraćaj i ukop unutar groblja u skladu s posebnim propisima.

***Pod dimnjačarskim poslovima*** podrazumijeva se čišćenje i kontrola dimnjaka, dimovoda i uređaja za loženje u građevinama.

Članak 4 .

Osim djelatnosti iz članka 2. i članka 3. ove Odluke utvrđuje se da su komunalne djelatnosti od značaja za Općinu Cestica i slijedeće djelatnosti:

1. održavanje nerazvrstanih cesta u zimskom periodu - zimska služba

2. zbrinjavanje životinja

3. iluminacija i dekoracija

4. dezinsekcija

5. deratizacija

6. veterinarsko higijeničarske usluge

Članak 5.

***Pod održavanjem nerazvrstanih cesta u zimskom periodu - zimska služba*** podrazumijeva uklanjanje snijega i leda na nerazvrstanim cestama i javnim parkiralištima.

***Pod zbrinjavanjem životinja*** podrazumijeva postupanje s napuštenim i izgubljenim životinjama na području Općine Cestica.

***Pod iluminacijom i dekoracijom*** podrazumijeva postavljanje i održavanje prigodnog ukrašavanja Općine Cestica za državne, božićno - novogodišnje blagdane i druge manifestacije u organizaciji ili pod pokroviteljstvom Općine Cestica.

***Pod dezinsekcijom*** podrazumijeva postupke suzbijanja populacija štetnih insekata.

***Pod deratizacijom*** podrazumijeva skup mjera i postupaka koji se provode u svrhu smanjenja populacije štetnih glodavaca (štakora, miševa i mišolikih glodavaca).

***Pod veterinarsko higijeničarskim uslugama*** podrazumijeva usluge uklanjanja uginulih pasa i mačaka te drugih životinja s javnih površina.

Članak 6.

Komunalne djelatnosti može obavljati:

1. trgovačko društvo koje osniva Općina Cestica ili Općina Cestica zajedno s više jedinica lokalne samouprave zajedno

2. javna ustanova koju osniva Općina Cestica

3. služba – vlastiti pogon koji osniva Općina Cestica

4. pravna i fizička osoba na temelju ugovora o koncesiji

5. pravna i fizička osoba na temelju ugovora o obavljanju komunalne djelatnosti.

**KOMUNALNA DJELATNOST KOJA SE OBAVLJA NA TEMELJU KONCESIJE**

Članak 7.

Koncesijom se može steći pravo obavljanja komunalne djelatnosti obavljanja dimnjačarskih poslova.

Davatelj koncesije je predstavničko tijelo Općine Cestica.

Koncesiju u smislu ove odluke može se dati na rok ne dulji od 30 godina.

Postupak davanja koncesije provodi se sukladno odredbama Zakona o koncesijama.

**KOMUNALNE DJELATNOSTI KOJE SE MOGU OBAVLJATI NA TEMELJU PISANOG UGOVORA O OBAVLJANJU KOMUNALNE DJELATNOSTI**

Članak 8.

Komunalne djelatnosti koje se mogu obavljati na temelju pisanog ugovora o obavljanju komunalne djelatnosti su:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje javnih zelenih površina

4. održavanje groblja i krematorija unutar groblja

5. održavanje čistoće javnih površina

6. održavanje javne rasvjete

7. usluge ukopa pokojnika.

Članak 9.

Ugovor o povjeravanju obavljanja komunalne djelatnosti u ime jedinice lokalne samouprave sklapa općinski načelnik.

Ugovor iz stavka 1. ovog članka sadrži:

1. komunalne djelatnosti za koje se sklapa ugovor

2. vrijeme na koje se sklapa ugovor

3. vrstu i opseg komunalnih usluga

4. način određivanja cijene komunalnih usluga te način i rok plaćanja izvršenih usluga

5. jamstvo izvršitelja o ispunjenju ugovora.

Članak 10.

Postupak odabira osobe s kojom se sklapa ugovor o povjeravanju poslova komunalne djelatnosti te sklapanje, provedba i izmjene tog ugovora provode se prema propisima o javnoj nabavi.

**ZAVRŠNE ODREDBE**

Članak 11.

Danom stupanja na snagu ove Odluke prestaje važiti Odluka o komunalnim djelatnostima koje se mogu obavljati na temelju pisanog ugovora u Općini Cestica („Službeni vjesnik Varaždinske županije, br. 18/2014).

Članak 12.

Ova Odluka stupa na snagu osmog dana od dana objave u „Službenom vjesniku varaždinske županije“.

 Predsjednik Općinskog vijeća:

 Darko Majhen mag. pol.

**O b r a z l o ž e n j e**

Dana 04. kolovoza 2018. godine je na snazi novi Zakon o komunalnom gospodarstvu („Narodne novine“ br. 68/18) te njegove izmjene 110/18 i 32/20– u daljnjem tekstu: Zakon, kojim su uređena načela komunalnog gospodarstva, obavljanje i financiranje komunalnih djelatnosti, građenje i održavanje komunalne infrastrukture, plaćanje komunalnog doprinosa i komunalne naknade, održavanje komunalnog reda i druga pitanja važna za komunalno gospodarstvo.

Odredbom članka 22. Zakona utvrđene su komunalne djelatnosti kojima se osigurava održavanje komunalne infrastrukture, i to:

1. održavanje nerazvrstanih cesta,

2. održavanje javnih površina na kojima nije dopušten promet motornih vozilima,

3. održavanje građevina javne odvodnje oborinskih voda,

4. održavanje javnih zelenih površina,

5. održavanje građevina, uređaja i predmeta javne namjene,

6. održavanje groblja i krematorija unutar groblja,

7. održavanje čistoće javnih površina,

8. održavanje javne rasvjete.

Člankom 33. stavkom 1. propisano je da komunalne djelatnosti može obavljati:

1. trgovačko društvo koje osniva Općina ili Općina zajedno s više jedinica lokalne samouprave zajedno

2. javna ustanova koju osniva Općina

3. služba – vlastiti pogon koji osniva Općina

4. pravna i fizička osoba na temelju ugovora o koncesiji

5. pravna i fizička osoba na temelju ugovora o obavljanju komunalne djelatnosti.

Člankom 44. stavkom 1. točkom 2. propisano je da predstavničko tijelo jedinice lokalne samouprave odlukom određuje komunalne djelatnosti koje se obavljaju na temelju koncesije.

Člankom 48. stavkom 2. propisano je da predstavničko tijelo jedinice lokalne samouprave odlukom određuje komunalne djelatnosti koje se na njezinu području mogu obavljati na temelju ugovora o obavljanju komunalnih djelatnosti.